**«Ая гангамнай » һалбарна…**

            Хүүгэдэй сэсэрлигэй ажалшадай һайндэртэ зорюулан   Улаан – Үдэ хотын 52-дохи «Ая ганга» сэсэрлигэйнгээ ажалшадта элүүр энхэ, амгалан тайбан, аза талаан үреэнэб .

              Багахан хөөрхэн үхибүүдээр хүдэлхэ гэжэ ехэ харюусалгатай , тиибэшье буянтай энэ ажалтай ,  үдэр бүриингээ хэрэг  бүтээжэл ябадаг энэ зондо малгайгаа абажа, доро дохимоор.

         Ямаршье сагта үхибүүдые хүмүүжүүлгын  үүргэ тон ехэ удха шанартай.   Үхибүүдые түрэһэн газартаа, Эхэ орондоо дуратайгаар,аха ба ажалша зониие хүндэлхэ, үнэн сэхэ, эбтэй эетэй ябаха зантайгаар хүмүүжүүлхэ, мүн үхибүүн бүхэнэй ухаан бодолые, бэлиг  шадабариие улам саашань хүгжөөхэ гэһэн зорилгонууд хүмүүжүүлэгшэдэй урда табигдана.

         Манай «Ая ганга » сэсэрлиг  Улаан – Үдэ хотынгоо тэг дунда оршодог. Сэсэрлигнай 2 байшантай. Эндэ 330 үхибүүд ябана.

     2020 онһоо эхилжэ , манай сэсэрлиг шэнэ проект  « Монолингвальная речевая среда на бурятском языке» эрхилһэн байна.  Энэ проектын хүтэлбэрилэгшэ БРИОП-ой педагогикын ба психологиин кафедрые даагша С. Ц Содномов болоно.  Эндэ 10 бүлэгэй 2 бүлэгтэ энэ туршалга эхилээ. Энэ бүлэгүүдтэ ажал ябуулхын урда, үхибүүн бүхэнэй гэртэхинтэй хөөрэлдэжэ, буряад хэлэеэ шудалха дуратай гээшэ гү гэһэн анкетировани үнгэрөө.

 Ямар гол зорилгонууд эндэ табигдааб  гэхэдэ : -  түрэл буряад хэлэеэ шудалхадань, үхибүүндэ  таарама байдал тогтооохо; зохёохы талаар үхибүүнэй наһанай ухаан бодолдо дүтэ буряад арадай соёл, ёһо заншалтай танилсуулха;   сэнгэлгын үедэ, наадалгын үедэ, һуралсалай үйлэнүүдэй үедэ

үхибүүд  түрэл буряад хэлэн дээрээ хөөрэлдэнэд; бүхы 5 һуралсалай  областьнуудаар үйлэнүүд буряад хэлэн дээрэ үнгэрнэ. Эндэ  хэлэбэл, сэсэрлигэй богоһо алхажа ороһонһоо хойшо үхибүүд буряад хэлэн дээрээ хөөрэлдэнэ.

     Проект үрэ дүнтэй үргэлжэлхын түлөө, бүхы ажалшад өөрынгөө хубита оруулна.  Мэргэжэлтэд, хүмүүжүүлэгшэд, тэдэнэй туһамаршад, хүгжэмэй багша, тогоошод, хэд үхибүүдээр харилсанаб, тэдэ булта буряад хэлэн дээрэ хөөрэлдэхэ аргатай болоно.

Мүнөө үедэ энэ 2 бүлэгэй үхибүүд буряадаар ойлгохоһоо гадна, өөһэдөө 3-4 үгэһөө бүридэһэн мэдүүлэлнүүдые хэлэнэ.  Үхибүүдэй буряад хэлээрээ дуугаржа һуража байхада,  наадангаа һонирхохоор, элдэб янзын хэрэгсэлнүүд хэрэгтэй болоно. Хоёр корпусоймнай газаагуур томо 2 һэеы гэрнүүд табяатай. Правительствын талаар хэдэн грант шүүжэ, энэ һайхан һэеы гэрнүүдые абаһан байнабди.  Зураг дээрэ харуулжа хөөрэхэ гү , али үнэхөөрөө байһан һэеы гэр соо орожо . юумэ хэража, барижа  мэдэхэ болохо гээшэмнай юунһээш үлүү.  Хүмүүжүүлэгшэд, багшанар һуралсалай талаар хэрэглэхэ пособи, номууд, дидактическа хэрэгсэлнүүд  дээрэ хүдэлнэ.

   Сэсэрлигэймнай дарга Цыренжапова Светлана Зориктуевна, ахамад хүмүүжүүлэгшэ Дашиева Дарима Батуевна хоёрой ударидалга доро ехэл ажал ябуулагдана. Эршэтэйгээр энэ туршалгамнай саашаа үргэлжэлхын түлөө булта хүсэ шадалаа оруулжа хүдэлнэбди. Нэрлэбэл , хүгжэмэй багша – Ванчижуй Должид Дашиевна, буряад хэлэнэй багша- Санжаева Дыжитханда Дондоковна,хүмүүжүүлэгшэд – Цыренова Баирма Николаевна, Дарибазарова Дарима Дамбаевна, Эрдынеева Оюна Цырендоржиевна , Гомбоева Дэнсэма Бадмажаповна,хүмүүжүүлэгшэдэй  орлогшонор - Кукузиева Эльвира Раднаевна, Цыбенова Юмжит Балданжаповна болонод.

Буряад ороной, бүхэроссин хэмжээндэ үнгэргэгдэжэ байдаг     семинар, конференцинуудта олоороо хабаадажа, дүй дүршэлөө дээшэлүүлдэг.

        Ургажа ябаһан улаан бургааһаднай түрэл буряад хэлэеэ үзэжэ, үхибүүдэймнай ерээдүйхи улам һайнаар хүгжэхэнь болтогой  !

Улаан – Үдэ хотын 52- дохи

 « Ая ганга» сэсэрлигэй

буряад хэлэнэй багша

 Санжаева Д. Д.